Zuma moet ja sê vir Zille-debat, meen jeug | Nuus24
Johannesburg – Byna tweederdes van jong Suid-Afrikaners dink pres. Jacob Zuma moet die DA-leier, Helen Zille, se uitdaging vir 'n debat aanvaar."Jongmense is gretig om 'n openbare debat oor Suid-Afrika se politiek tussen Zille en Zuma te sien," het Shirley Wakefield van Pondering Panda, ’n verbruikersnavorsingsmaatskappy, gesê.Altesaam 64% van die respondente het gesê Zuma moet Zille se uitdaging aanvaar, terwyl 27% gesê het hy sal sy tyd mors. 9% kon nie besluit nie.Zuma het vroeër vandeesmaand 'n versoek van Zille van die hand gewys vir 'n openbare debat oor die stand van die ekonomie. Altesaam 2 874 mense tussen die ouderdomme van 18 en 34 regoor Suid-Afrika het deelgeneem aan die opname. Alle onderhoude is tussen 22 en 24 op selfone met MXit-gebruikers gedoen.In terme van ras, het 77% van witmense, 81% van bruinmense en 74% van Indiërs gevoel Zuma moet Zille se uitdaging aanvaar. Dít in vergelyking met 61% van swartmense.Op die vraag oor wie hulle as hul volgende president wil hê, het 32% vir Zuma gekies en 24% vir Zille. Altesaam 36% het egter albei kandidate verwerp en 8% kon nie besluit nie.Die meeste witmense (62%) en bruinmense (53%) het gesê Zille moet eerder die land se volgende president wees. In teenstelling daarmee, het 38% van swartmense en 41% van Indiërs nie een van die kandidate gekies nie."Indien ons leiers die stemme van die jeug wil wen, moet hulle openbare debatte doen om dit te kry," het Wakefield gesê. – Volg Nuus24 op Twitter
Lees meer oor: helen zille | jacob zuma | politiek VOLGENDE OP NUUS24X